Papersnake/gushiwen huggingface dataset:
监试夜雨滴空阶
喻凫（唐代）

霎霎复凄凄，飘松又洒槐。气濛蛛网槛，声叠藓花阶。

古壁青灯蛛，深庭湿叶埋。徐垂旧鸳瓦，竞历小茅斋。

冷与阴虫间，清将玉漏谐。病身唯展转，谁见此时怀。
寿定叟弟 其四
张栻（宋代）

秋风想已治归装，吾亦扁舟具碧湘。世味祇应谙历遍，何如兄弟对方床。
梅花
张道洽（宋代）

癖爱梅花不可医，开教探早落教迟。
欲知无限春风意，尽在相教暮雪时。
竹屿烟深寻得巧，茅檐月淡立成痴。
梦骖鸾鹤相寻去，题遍江南寺寺诗。
江东胡士恭嘉树轩
宋褧（元代）

野人爱嘉树，题作幽轩名。顾岂樗栎散，愿怀松柏贞。

深沈永夏景，萧飒繁秋声。纷纷事游冶，啧啧争春荣。
农家三首 其三
李彭（宋代）

牛羊腯以肥，鸭鸡大且硕。里正少经过，谁能事烹击。

年丰大作社，妇姑得纺绩。吾生本完肤，箴砭困无疾。

十年遭追胥，翻倒徒四壁。从今得安眠，络纬鸣唧唧。
别杭州
赵抃（宋代）

政成五月愧前贤，又向东风解画船。却羡乐天诗里道，皇恩曾许住三年。
赠成师掾公策
赵汝腾（宋代）

易中之策，阴阳错综。
是兴神物，以前民用。
受命如响，吉凶生动。
子取策名，仆沿理控。
先觉仲尼，方人子贡。
惟诚前知，不亿而中。
中庸即易，是道公共。
非策之策，斯语请诵。
秋晚野步
贯休（唐代）

闲步不觉远，萧萧木落初。诗情抛阃阈，江影动襟裾。

阁北鸿行出，霞西雨脚疏。金峰秋更好，乞取又何如。
飓风涨落招晋安王山人
欧大任（明代）

沧波洗屐出柴关，渔钓何人到此间。江水未漂何胤室，竹林深掩戴颙山。

三轮公调年来异，四壁家徒日共闲。泾上樵风今可帆，夕阳长望一蓑还。
雪
韩驹（宋代）

此时造化何容易，终日飘零似等闲。截断琼田馀白水，放开琪树出青山。
送僧归越州
杨亿（宋代）

旧房稽岭锁春苔，猿鸟欢迎振锡回。
花雨六时飘讲席，樵风千里送浮杯。
一乘了义刳心学，三藏真文盥手开。
迹似孤云本无滞，飘飘新到帝乡来。
雪窦
释元肇（宋代）

上尽崎岖脚力微，毳袍零碎染烟霏。妙高峰顶见日出，千丈岩烟看雪飞。

寒木著霜山衣锦，清池得月镜交辉。翩然又作东南去，肯落台温第二机。
寄江上故人 其二
张秉钧（清代）

西近垂杨阅武堂，惯教走马上围场。呼鹰壮士韝双帣，闻雁征夫泪一行。

满地刀砧闺月冷，接天风雨楚台荒。孤身去国四千里，珍重音书远寄将。
和令狐侍郎、郭郎中题项羽庙
孟郊（唐代）

碧草凌古庙，清尘锁秋窗。当时独宰割，猛志谁能降。

鼓气雷作敌，剑光电为双。新悲徒自起，旧恨空浮江。
甘泉宫瓦歌
林佶（清代）

甘泉汉宫遗古瓦，何年弃掷荒陇下。泥沙埋没风雨剥，谁人物色求诸野。

阿兄游宦西入秦，嗜奇好古搜沉沦。西京文字传绝少，何意长生四字完形神。

周围一尺有二寸，水清翡翠光鲜新。非篆非隶含古意，不雕不琢归元淳。

欧阳《集古》见未到，刘攽博雅谁探真。二千馀年复宝重，转忆飞廉太乙俱成尘。

当涂铜雀非侪偶，历十四朝真可久。宝器逾晦逾光明，肯让漳河片瓦传不朽。
雨后过甲马营时阴云未解南风方急云
倪岳（明代）

细雨轻云不放晴，南风应阻客孤征。秋高槐柳随霜落，水逆鱼龙鼓浪行。

厌听舟人吹野调，喜从津吏问邮程。帝京回首逾千里，今日方经甲马营。
赠方秀才
范仲淹（宋代）

高尚继先君，岩居与俗分。
有泉皆漱石，无地不生云。
邻里多垂钓，儿孙半属文。
幽兰在深处，终日自清芬。
南征怨
曹邺（唐代）

万浪东不回，昭王南征早。龙舟没何处，独树江上老。

吾欲问水滨，宫殿已生草。
挽余丞相四首
彭龟年（宋代）

忆昨随南史，常窥侍帝坦。
负墙须密命，垂涕进忠言。
恳恳精诚到，巍巍庙社尊。
至今天下诵，功业在调元。
客舍对梅
陆游（宋代）

野迥林寒一水傍，密如疏蕊正商量。
半霜半雪相仍白，无蝶无蜂自在香。
月过晓窗移影瘦，风传残角引声长。
还怜客路龙山下，未折一枝先断肠。
西江月（二之二）
邓肃（宋代）

风荐荷香翦翦，月行竹影徐徐。微闻环佩过庭除。恐是阳台行雨。玉笋轻笼乐句，流莺夜转诗余。酒酣风劲露凝珠。我欲骖鸾归去。
夜过松风堂
林寿图（清代）

婆娑老树话南迁，但见秋清水极天。远火渔多僧独坐，大江风定月中悬。

苍龙蜕委禅栖后，朱鸟魂销落叶前。借与蒲团袪世虑，不知换劫是何年。
题研六言四首
刘克庄（宋代）

其面固已晬然，其背贵不可言。
宁捧以供李白，勿举以掷郑畋。
柴关道中口号 其一
常纪（清代）

千岩万壑惬招寻，碧涧明流尽赏心。应接于今真不暇，胜游可但是山阴。
赠别张清夫还吴
范梈（元代）

新雨不作泥，钩辀树上啼。征夫怀远路，家在太湖西。

别家今几度，杨柳江边树。念乡车轮下，渐是中年路。

万事中年尚可期，人生且莫长别离。长别离，向何方。

九江落花清浦香，王雎斑斑凫乳黄。南望不见三高堂，奈何游子思故乡。

我家诸公济时早，功成身退合天道。当时未必知者贤，挽不回之卧烟岛。

后来阅尽亏成事，始识从之去时好。我不能赤手缚虹霓，又不能委身同草木。

生逢尧舜世，肯受泥涂辱。昨者误奋龙门雷，蝘蜓嘲之自云足。

忧来举觞酹白日，唯有皇天照空谷。张公子，吴江生，我有千载意，不羡身后名。

为君写作赠行曲，曲中铿戛难为明。君行不听我意平，明日买船棹秋声。

亦欲东下窥蓬瀛，飘然此去白玉京，须卿禹穴来相迎。

相迎未见须相待，客行虽迟心未改。
送别惟肖赞府
孙应时（宋代）

如椽老笔健文章，枉对槐间雁鹜行。
只共低头了官事，忽惊举手劝离觞。
百年可落尘埃梦，一瓣曾薰知见香。
珍重平生安东法，穷通何地不徜徉。
桂花
郑清之（宋代）

香粟飞从月姊边，秋花无数总饶先。
清芬肯作椒兰观，雅韵羞陪粉黛妍。
点就金丹筛雨露，染成玉骨跨神仙。
余芳更孕青青子，相伴寒梅到雪前。
钱王庙
程文正（清代）

霸业分星占斗牛，当年气盖海山秋。三千客自知罗隐，四十州空问贯休。

铁箭尚藏遗庙在，锦衣谁似故乡游？残碑有字还堪读，玉局鸿文笔力遒。
雨后十小绝以一雨洗残暑万家生早凉为韵
章甫（宋代）

哦诗思远人，欲往无羽翰。
焚香闭门睡，睡起香未残。
对雨
杜甫（唐代）

莽莽天涯雨，江边独立时。不愁巴道路，恐湿汉旌旗。

雪岭防秋急，绳桥战胜迟。西戎甥舅礼，未敢背恩私。
奉和袭美酒中十咏 酒垆
陆龟蒙（唐代）

锦里多佳人，当垆自沽酒。高低过反坫，大小随圆瓿。

数钱红烛下，涤器春江口。若得奉君欢，十千求一斗。
十月九日醉中二首
陈著（宋代）

八十二年真过分，两三閒屋漫偷安。
家人病退药方熟，儿子归来酒量宽。
只把诗书供日用，不知宇宙有风寒。
开门但放溪山入，心本无他谁得干。
禹帝祠道中
喻良能（宋代）

薰风正欲拂江梅，去岁兹晨宿雾开。
新竹出墙荷贴水，今年潦倒又重来。
白山茶歌
吴照（清代）

山茶白者色胜玉，产自麻源第三谷。涪翁作贼始纪之，群芳著谱缺标目。

我家旧圃有此花，不与红紫争丽华。苎萝美人含笑靥，玉真妃子披冰纱。

野人只解花前醉，未经考订分种类。琅琊王公淹雅才，命题偶为诸生试。

吾侪万事忽眼前，此花根种无能传。区区物产尚难辨，乡邦大者宁详焉。

春风连朝动帘幕，又见琼瑶堆灼灼。花今与我为乡人，但愿年年对花酌。
奉送时中摄东曹狱掾
黄庭坚（宋代）

公退蒲团坐後亭，短日松风吟万籁。
黄葵紫菊委榛丛，雪梅靓妆欲无对。
遣骑相呼近酒樽，言君晓鼓前征旆。
苍崖按辔虎豹号，野水呼船风雨晦。
昨日归来有行色，未曾从容解冠带。
府中夺我同官良，简书趣行将数辈。
王事君今困马鞍，田园我亦思牛背。
安得归舟载月明，鸬鹚白鸥为友生。
一身不是百年物，五湖无边万里行。
欲招蓑笠同云水，念君未可及吾盟。
富于春秋貌突兀，睥睨满世收功名。
参军虽卑狱司命，多由阴德至公卿。
顉颐折额秦相国，不满三尺齐晏婴。
丈夫身在形骸外，俗眼那能致重轻。
安平镇
范昌治（清代）

台湾何崱屴，安平祗孤岛。兀立大海中，洪波际天杪。

鹿耳接鲲身，沙线明皛皛。重门分界险，桅樯不轻掉。

拱护府基雄，湾环曲臂绕。守土一麾来，爱此屏藩好。

夏日纵扁舟，望洋恣远眺。忆昔宦游人，无如东坡老。

文从海外豪，光燄增奇巧。固陋每自惭，雕虫先压倒。

下车况匝月，狂吟何草草。所志不在诗，因之寄怀抱。

私冀胸次间，与海同大小。百川尽倾输，万象皆明瞭。

秋涛动山岳，春波润枯槁。转愧愿难酬，问心可得表。

保赤贵诚求，誇浮何足道。回看戍卒忙，艛橹镫齐燎。

亟命挂帆归，迅疾等飞鸟。人坐画中船，月涌冰轮皎。
浣溪沙（双桧堂）
楼锷（宋代）

夏半阳乌景最长。小池不断藕花香。电影雷声催急雨，十分凉。

花剥明珠随意嚼，瓜分琼玉趁时尝。双桧堂深新酿好，且传觞。
早起
杨厚（唐代）

星汉转寒更，伊余索寞情。钟催归梦断，雁引远愁生。

危壁兰光暗，疏帘露气清。闲庭聊一望，海日未分明。
赠荷花
李商隐（唐代）

世间花叶不相伦，花入金盆叶作尘。
惟有绿荷红菡萏，卷舒开合任天真。
此花此叶常相映，翠减红衰愁杀人。(常相映 一作：长相映)
五湖
汪遵（唐代）

已立平吴霸越功，片帆高扬五湖风。

不知战国官荣者，谁似陶朱得始终。
石桥瀑布
释文珦（宋代）

瀑布依真境，何曾与世同。
洒空轻作雾，溅石乱生风。
绝壁惊飞鸟，危梁卧断虹。
人言龙窟宅，只在此潭中。
圆山谣
郭祥正（宋代）

庙食圆山忘岁年，自言耽酒未能还。身披羽衣手提药，时时混迹来人间。

七言四句又奇绝，固非俗士能追攀。蓬莱却在漳水上，鳌头突起沧波环。

长萝秀木锁春色，石泉自泻秋声潺。伊予来漳四十日，始造秘殿瞻威颜。

归鞍未解疾遽作，寒气束缚形骸跧。夜梦青衣捧玉盘，琉璃十颗传灵丹。

欣然投齿咀三四，若饮沆瀣生修翰。精神顿觉枕上醒，五鼓未送蟾光残。

明朝视事若平昔，僚吏争贺询其端。真仙垂祐必终始，凡骨岂易当珍丸。

便思勇决谢尘网，往跨皓鹤参翔鸾。吟诗卖药同至乐，安用包羞拘一官。
浪淘沙（素馨）
刘克庄（宋代）

目力已茫茫。缝菊为囊。论衡何必帐中藏。却爱素馨清鼻观，采伴禅床。

风露送新凉。山麝开房。旋吹银烛闭华堂。无奈纱厨遮不住，一地闻香。
挽搏谏议三首
刘克庄（宋代）

忆昔南山寺，微言叩未终。
晚犹温荐语，病尚寄书筒。
骏厩谁收我，蟆陵合殉公。
春风溪上泪，还与海潮东。
董乐閒山鼯啮果图长卷
姚燮（清代）

蒜脑冲玉朱栾金，越骆菌小焦子馨。一鼯碧眦凝日精，下者神瞩星胆荧。

旁䔫疑䔇疑䕦菁，稚龙斗角崖蜜倾。五技钩瓜田鼢迎，蜜罗飞穰葱绮晶，辣云纠色蹲鸱并。

三鼯嬲聚毛发鬡，涎眼但注梨花醽。海梧鸡橘堆零星，驼蹄紫脱真珠莹。

何来狡种黄栗鼪，播弄羌核如丸铃。其一侧抱茄臂轻，的篷覆翠空连璎。

𤬒𤫪磊砢黄瓤盛，藈姑蕨攗旁纵横。脱然飞蠝如猩猩，敛翅出叶窥珑玲。

琐琐醋醋嵌锦屏，土拨仅解馋房陵。双跳竹䶉非𪕭鼮，偏怡狮乳来洞庭。

落苏紫熟蛾眉娉，胭脂汁满苍玉瓶。长鬈貂子幻五灵，剽掠游戏或嚘嘤。

或抛狗虱缘櫅争，或爱榛栗山樆青。更罗华綵错绣绷，豆碧药绀桐子赪。

冬畦秋圃按农经，芗萁菈𦿚补释名。一鼲一鼹具硕形，凫茈葄实供击抨。

六棱牛奶悬丹罂，千年褐子可长生。四鼯在后益矫勍，籋干能作虚空行。

是谁体物工创营，花溪逸老搴华英。乐閒跌宕师法承，以笔划渭墨扫泾。

心垆铸象辟洞冥，群孳手抚还句萌。我读此卷怡我情，聊演诗疋赓韶韺。
临顿里十首 其九
高启（明代）

汩汩泉通圃，萧萧柳映门。折花摇树影，踏藕损莲根。

饥鸭呼归舰，新蚕试浴盆。屋前高石在，知是郁林孙。
市舶提举管仲登饮于万贡堂有诗
戴复古（宋代）

七十老翁头雪白，落在江湖卖诗册。
平生知己管夷吾，得为万贡堂前客。
嘲吟有罪遭天厄，谋归未办资身策。
鸡林莫有买诗人，明日烦公问蕃舶。
送沐将军兄弟归滇二首 其二
顾璘（明代）

楼船倚江扬大旗，回风簸日光离离。百夫转舵橹如翼，千里只作终朝期。

金吾将军年绝少，牙弩射潮閒调笑。酾酒金陵王浚城，焚香赤壁周瑜庙。

爱君文雅真特奇，大兄金印镇西夷。府中宝劵山河誓，阃外丹心草木知。

君到滇南春物美，鹡鸰飞处棠花紫。未开姜被说家园，先降韩坛问天子。

青萍切玉能成灰，奔尘绝电须龙媒。上将用才多为国，它年看荐谢玄来。
题江海看云卷三首 其三
陆深（明代）

我爱看云客，江行复渡江。东风一夜雨，梦绕紫荆窗。
知崇庆府致政何君挽诗二首
魏了翁（宋代）

不把英雄彀，移为仕进媒。
邑獒群怪吠，灶婢亦惊猜。
且效功成退，宁须兴尽回。
芸芸终有谢，赢得早归来。
食菜尾羹绿豆浇饭 其二
郑孝胥（清代）

憎浓喜淡理谁参，舌本荤腥渐不堪。绿豆冷淘浇白饭，何如莱菔苦中甘？
造父学御
列子（先秦）

造父之师曰泰豆氏。造父之始从习御也，执礼甚卑，泰豆三年不告。造父执礼愈谨，乃告之曰：“古诗言：‘良弓之子，必先为箕；良冶之子，必先为裘。’汝先观吾趣。趣如吾，然后六辔可持，六马可御。”

造父曰：“唯命所从。”

泰豆乃立木为涂，仅可容足；计步而置，履之而行。趣步往还，无跌失也。造父学之，三日尽其巧。

泰豆叹曰：“子何其敏也！得之捷乎！凡所御者，亦如此也。曩汝之行，得之于足，应之于心。推于御也，齐辑乎辔衔之际，而急缓乎唇吻之和，正度乎胸肊之中，而执节乎掌握之间。内得于中心，而外合于马志，是故能进退履绳而旋曲中规矩，取道致远而气力有余。诚得其术也，得之于衔，应之于辔；得之于辔，应之于手；得之于手，应之于心。则不以目视，不以策驱，心闲体正，六辔不乱，而二十四蹄所投无差；回旋进退，莫不中节。然后舆轮之外可使无余辙，马蹄之外可使无余地；未尝觉山谷之崄，原隰之夷，视之一也。吾术穷矣，汝其识之。”
龙井延恩衍庆院
米芾（宋代）

竹径随泉上，山云触石生。宝栖弹指处，的的是分明。
雨中小酌
陆游（宋代）

晨起占云日日西，吾庐烟雨正凄迷。
愁看场上禾生耳，且泥杯中酒到脐。
窗日几时飞野马，瓮天惟是舞醯鸡。
前村著屐犹通路，自摘金橙捣鱠齑。
挽留二兄
汪藻（宋代）

闻挈囊衣指故林，上堂长跪涕沾襟。肯将断雁相望影，来慰惊波未定心。

客路山川方积雪，吾庐桃李久成阴。归鞍底用匆匆发，更促杯盘语夜深。
阴寒终日兀坐
范成大（宋代）

东风微解缀檐冰，仍喜朝来井水清。
腊浅得春全未暖，雪悭和雨最难晴。
小窗日暖犹棋局，穷巷更深尚屐声。
莫把摧颓嫌暮景，且将闲散替劳生。
三高祠咏古三首 其一
刘季孙（宋代）

大湖际天碧，浩荡浮万象。中有洞庭山，天作蓬壶样。

芦苇秋洞洞，时闻发渔唱。风顺如可寻，月明迷所向。

有人在扁舟，发白意夷旷。扣舷了不顾，出没信波浪。

心已类水石，何由知得丧。遗民至如今，自古惟越相。

初为吴都囚，君臣忧醢酱。忍耻人谓愚，祈生世知妄。

尪癯脱万死，归国奇谋创。行师舞群姓，下令跃诸将。

夜半覆姑苏，夫差始悲怆。安恻宽晷刻，反掌成伯王。

江山入会稽，功高谁与抗。宠利速祸败，忠臣半诛放。

遁去举邦求，君王铸形状。寂寥数千年，相见霜缣上。
四安道中所见
牟巘五（宋代）

狭路倾敧下涧隈，归牛忽带夕阳来。
狂遮瞪视浑无奈，凭仗谁人拽鼻回。
行藏
晁说之（宋代）

行藏本自迷，秋兴更凄凄。
风急蛩饶响，雨来鸡误啼。
鱼溪青霭散，莲荡白云齐。
却惜安闲地，逋亡志颐暌。
与黄鹤楼陶道人共话
熊士鹏（清代）

嶓冢岷山两不分，登楼极目水沄沄。仙人许我借黄鹤，何日从君飞白云。

终古梅花无数落，到今玉笛几回闻。沃焦一发横沧海，饱看东流正夕曛。
跃马泉
陆九韶（宋代）

灵泉蓄幽愤，跃石作良马。
奔腾曳练驶，追风非汎驾。
行健石有迹，气骄珠汗洒。
何当奋厥志，万骑阴山下。
题义门胡氏华林书院
冯起（宋代）

华林仙野近南昌，闻说幽奇景异常。
竹翠松寒笼药圃，水清山异绕书堂。
词登科第名尤振，恩表门闾道愈光。
我恨方为簪组累，莫同吟啸白云房。
送检法赵奉议
陈师道（宋代）

三岁公门不屡过，作牋时得问如何。
及兹去去翻为恨，向使常常肯谓多。
勇锐闭房犹著酒，切深疾恶反伤和。
赠言窃取仁人号，善听君居长者科。
二郎神 其一 己未自寿
吴潜（宋代）

古稀近也，是六十五翁生日。恰就得端阳，艾人当户，朱笔书符大吉。

卦气周来从新起，怕白发、苍颜难必。随见定性缘，餐饥眠困，喜无啾唧。

盈溢。书生做到，能高官秩。况碌碌儿曹，望郎名郡，叨冒差除不一。

积世主恩，满家天禄，婚嫁近来将毕。还自祝，愿早悬车里社，始为收拾。
九日示寿隆 其一
韦骧（宋代）

九日闽中气尚暄，扶持病体坐家筵。喜看数朵黄金菊，强引三分白玉船。

浮世谩论轩冕贵，佳辰难遇子孙圆。明年汝对陶公菊，应念欣欣戏綵前。
衍圣公孔昭焕来接诗以赐之
弘历（清代）

春风二月又巡东，释奠今年为献功。讵止荣卿一家独，可知尊圣百王同。

携来四氏齐迎辂，接上千年尽号公。故是尼山馀荫永，勖哉何以慎居丰。
承沈八丈东美除膳部员外，阻雨未遂驰贺，奉寄此诗
杜甫（唐代）

今日西京掾，多除内省郎。通家惟沈氏，谒帝似冯唐。

诗律群公问，儒门旧史长。清秋便寓直，列宿顿辉光。

未暇申宴慰，含情空激扬。司存何所比，膳部默凄伤。

贫贱人事略，经过霖潦妨。礼同诸父长，恩岂布衣忘。

天路牵骐骥，云台引栋梁。徒怀贡公喜，飒飒鬓毛苍。
咏怀
魏野（宋代）

静顾身兼世，何须哂复吁。
境牵情各有，道断事皆无。
拜少腰宁负，眠多眼不辜。
权豪任相笑，适性自为娱。
偈颂八十七首
释慧开（宋代）

兜率未离尘满面，王宫缠降垢通身。
儿孙纵有沧浪水，洗到驴年也不清。
秋山望月酬李骑曹
李峤（唐代）

愁客坐山隈，怀抱自悠哉。况复高秋夕，明月正裴回。

亭亭出迥岫，皎皎映层台。色带银河满，光含玉露开。

淡云笼影度，虚晕抱轮回。谷邃凉阴静，山空夜响哀。

寒催数雁过，风送一萤来。独轸离居恨，遥想故人杯。
和许静馀先生闭户吟 其三
高攀龙（明代）

君平尝避世，仲蔚爱閒居。城市何妨隐，蓬蒿岂必除。

榻留孤剑伴，人共一瓢馀。涤尽人间念，吾将返厥初。
刘德秀县丞凡五和前篇仆亦五次其韵 其五
周紫芝（宋代）

隐之刺五羊，归囊香一斤。恕投湖亭水，内子无饭薰。

欲草廉吏传，恨无班马文。此风一凋落，披靡如丝纷。

前身是香严，宿习今尚勤。炉烟凝室炷，印篆缄雕纹。

嗜香犹有癖，于世已如云。况今花木妍，香风度微芬。

节物岂不佳，老况难强欣。太常斋日多，十饭九不荤。

唯有鼻孔香，时于静中闻。未知刘季和，何如荀令君。

且当置是事，一笑同氤氲。
偈二首
释显（宋代）

吃粥了也，头上安头。
洗钵盂去，为蛇画足。
更问如何，自纳败阙。
汉代
唐彦谦（唐代）

汉代金为屋，吴宫绮作寮。艳词传静婉，新曲定妖娆。

箭响犹残梦，签声报早朝。鲜明临晓日，回转度春宵。

半袖笼清镜，前丝压翠翘。静多如有待，闲极似无憀.

梓泽花犹满，灵和柳未凋。障昏巫峡雨，屏掩浙江潮。

未信潘名岳，应疑史姓萧。漏因歌暂断，灯为雨频挑。

饮酒阑三雅，投壶赛百娇。钿蝉新翅重，金鸭旧香焦。

水净疑澄练，霞孤欲建标。别随秦柱促，愁为蜀弦么。

玄晏难瘳痹，临邛但发痟.联诗徵弱絮，思友咏甘蕉。

王氏怜诸谢，周郎定小乔。黼帏翘彩雉，波扇画文鳐。

荇密妨垂钓，荷欹欲度桥。不因衣带水，谁觉路迢迢。
孙首之短堂
吕本中（宋代）

孙郎囊空意且满，因谓身长才则短。以短名堂堂未成，长短是则俱不管。

严州一见鬓仓浪，赠我新诗如夜光。何时到君短堂上，更话如今归兴长。
枕流馆夜题
殷奎（明代）

千年积雨涨河流，一𣲖秋声到枕头。两耳洗来无一事，不应犹有故园愁。
雪中六解
姜夔（宋代）

曾泛扁舟诣石湖，恍然坐我范宽图。
天寒远挂一行雁，三十六峰生玉壶。
俗礼歌五首 其二 莫问龙
郑文康（明代）

莫问龙，莫问龙，问龙龙在龙窟中。掀天头角役雷火，引入宅来何处容。

总使宝龙能带宝，谁解降龙与龙讨。只有煌煌颔下珠，看得贪夫眼中饱。

呜呼宝龙岂是池中物，肯逐妇人同入宅。
乙未岁过归州拟谒宋玉祠不果
李士瞻（元代）

闻子愁秋老更悲，近来华发也相催。斯文一去无今古，过客千年许往来。

大雅遗音虚夜瑟，故山乔木尽尘埃。一杯不到荒祠下，肠断江流几百回。
秋晚谒秉文有诗遂有其韵
李复（宋代）

庭木叶萧萧，广文官舍冷。
闭门过客稀，读书秋夜永。
病起絮帽过，闻风挈裘领。
一堂东西横，乍若登虚艇。
相对两无言，孤灯吊形影。
云翼未骞翥，光阴惜俄顷。
双璧君羡虞，三龙吾与邴。
世异泣伤麟，意激轼怒黾。
万事非偶然，屈伸难可并。
无逐颓波流，自觉嚣尘静。
丹台有珠宫，眺听极疏迥。
君能喜清游，登览见殊景。
芙蓉堂
孔平仲（宋代）

芙蓉堂下花如锦，记得当年此泊舟。今日重来皆蔓草，水红无数强排秋。
魏华甫鹤山书院
叶适（宋代）

苍崔有顶我为庐，日君月妃霍下趋。梳风洗雨耳自醒，玉帝诏下担宸居。

周公仲尼在左右，勘点六籍开凡愚。曾经秦祸多散阙，郑笺毛传悲纷如。

精神感通若亲授，损益殷夏还其初。忆君低回校天禄，高论自遣陈言锄。

况今卓绝离人境，妙悟岂可常情拘。飘零每疑梦魂到，惝慌忽堕西南书。

韩吕之相以类聚，程张之师以道俱。业调甘酸嗜秦炙，肯逐象罔迷玄珠。

分明愤发贯篇首，端的镂写传吾徒。乃知山中新所得，慢简閒编皆弃馀。

脩林远岭秋映蔽，浓花近院春扶疏。彫胡已馈豆笾静，黄独未斸筐篮孤。

垂竿桐江笑短弱，负鼎莘野嫌豪粗。岷峨崔嵬留后拒，滟滪突兀催前驱。

莫嗔猿鹤不解事，与民由之诚丈夫。
试诸葛生笔因书所怀寄诸弟 其十七
彭汝砺（宋代）

榴结东林秀，维扬得此栽。春风百花落，暑雨数苞开。

转影临妆镜，飞香上酒杯。江淮千里远，安得一枝来。
刻石
欧阳庆甫（宋代）

地僻人稀能几家，清泉漱玉石欹斜。
客来访我惭无具，洗甑炊香更点茶。
缀古诗语送无斁弟赴举
晁补之（宋代）

鲜民之生，靡瞻匪父。
母氏劬劳，宁不我顾。
兄弟无远，惟予与女。
宁子之手，此夕何夕。
我心蕴结兮，嗟予弟行役。
二之日栗烈，飘风发发。
子之清扬，麻衣如雪。
载驰载驱，出宿于干。
揆之以日，体无咎言。
既差我马，远送于野。
敦彼独宿，于林之下。
无衣无褐，不念昔者。
陟彼高冈，或降于阿。
瞻望弗及，独寐晤歌。
展转反侧，不平谓何。
显允君子，洵美且异。
温其如玉，干禄岂弟。
春日载阳，薇亦作止。
睍睆黄鸟，嘤其鸣矣。
与成父夜坐
赵蕃（宋代）

抱病俱不饮，清言醒肺肝。
山空知室迥，念静失忧端。
纵笔诗还作，无弦琴废弹。
庵居已清绝，况及夜微阑。
吏上
宋祁（宋代）

吏上重门钥，楼喧叠鼓挝。
翠沈遥岭树，红敛暝丛花。
杼促虫声急，眉拖月魄斜。
烦心销热尽，不待镇嘉瓜。
宿高岸庵
释行海（宋代）

溪房长对竹林清，日日思归计未成。
千里暮云愁作客，一灯寒雨话浮生。
白鸥沙上东西梦，黄叶阶前聚散情。
清晓又移烟艇去，峨嵋山下钓台平。
泥行终日至晡始抵中桥六绝 其三
岳珂（宋代）

农家未补眼前疮，却种湖田作旱粮。别浦谁家夜鸣橹，践残一半不成秧。
挽时佥判 其二
王柏（宋代）

灵辰不留兮，挽者徘徊。羌若人之秉德兮，佩先训之不回。

以直道事人兮，任当路之疑猜。坎壈一官兮，穷达何有于我哉。

灵辰不留兮，启社塘之夜台。薤露再歌兮，亦孔之哀。
长安怀古
储嗣宗（唐代）

祸稔萧墙终不知，生人力屈尽边陲。赤龙已赴东方暗，

黄犬徒怀上蔡悲。面缺崩城山寂寂，土埋冤骨草离离。

秋风解怨扶苏死，露泣烟愁红树枝。
偈二十七首
释守净（宋代）

三十六旬穷此夕，定盘星上转风车。
放开结角罗纹处，须信风流出当家。
书感
陆游（宋代）

一是端能服万人，施行自足扫胡尘。
南州不可无高士，东国何妨有逐臣。
寄毛达可内翰并录送魏公别录 其二
李纲（宋代）

迂愚聊复隐清时，幽事相关只自知。满地落花看鹤舞，一轩春雨对僧棋。

闲中日月真销得，物外烟霞渐可期。坐致时康赖公等，不须深遁采商芝。
夜病
马廷鸾（宋代）

幻身危抱十年病，青眼俄成一旦昏。
夜席何常卧尊者，晨炊不旦饭王孙。
蜗涎有几春潮涌，鸡唱无凭晓日暾。
惟有阿枢痴不去，几回惊起问家尊。
中书侍郎傅公挽词
范祖禹（宋代）

岩野为霖后，千年复有人。
累朝推鲠直，二圣倚经纶。
尽瘁忧民色，孤忠许国身。
徐公德不变，可使俗还淳。
舞曲歌辞。独漉歌
王建（唐代）

独独漉漉，鼠食猫肉。

乌日中，鹤露宿，黄河水直人心曲。
西江月·底事中秋无月
程珌（宋代）

底事中秋无月，元来留待今宵。群仙拍手度仙桥。惊起眠龙夭矫。天上灵槎一度，人间八月江潮。西兴渡口几魂消。又见潮生月上。
淇园晴翠为前人题
韩雍（明代）

芳莲出淤泥，红药翻雕阑。托根既匪固，尘滓亦瀰漫。

惊风将雨来，艳丽纷凋残。此君自幽洁，玉立淇水滩。

氛埃弗能侵，奇石与盘桓。岂解避盛暑，惟知耐祁寒。

风雨时一过，园丁报平安。劲节不少摧，秀色益可观。

都台有君子，雅操世所难。太常交谊深，比德写琅玕。

流芳嗣卫武，题诗后人看。
蜀四贤咏
鲍照（南北朝）

渤渚水浴凫。
舂山玉抵鹊。
皇汉方盛明。
羣龙满阶阁。
君平因世闲。
得还守寂寞。
闭帘注道德。
开封述天爵。
相如达生旨。
能屯复能跃。
陵令无人事。
毫墨时洒落。
褒气有逸伦。
雅缋信炳博。
如令圣纳贤。
金珰易羁络。
良遮神明游。
岂伊覃思作。
玄经不期赏。
虫篆散忧乐。
首路或参差。
投驾均远托。
身表既非我。
生内任丰薄。
树中草
李白（唐代）

鸟衔野田草，误入枯桑里。
客土植危根，逢春犹不死。
草木虽无情，因依尚可生。
如何同枝叶，各自有枯荣。
颂古一百则 其八十五
释正觉（宋代）

孤迥迥，圆陀陀，眼力尽处高峨峨。月落潭空夜色重，云收山瘦秋容多。

八封位正，五行气和，身先在里见来么。南阳父子兮却似知有，西竺佛祖兮无如奈何。
杨文昌得古方壶于巴子国
释居简（宋代）

大巧出天姿，何年幻怪奇。身轻成俗蜕，调古弗时宜。

方外虽圭角，宏中填侧攲。同盟今几辈，郜鼎与宗彝。
大热
陆游（宋代）

五月颇闵雨，炎风吹旱麈，气羸不给喘，流汗沾衣巾。
呼婢使具浴，报以未买薪。
汝事虽不恪，亦坐乃翁贫。
汲井掬寒泉，自足忘我嗔。
譬如寓逆旅，百事听主人。
寄严八判官
刘方平（唐代）

洛阳新月动秋砧，瀚海沙场天半阴。
出塞能全仲叔策，安亲更半老莱心。
汉家宫里风云晓，羌笛声中雨雪深。
怀袖未传三岁字，相思空作陇头吟。
山居杂诗九十首
曹勋（宋代）

我生不侥福，始终躬纯臣，
虽更齐楚伪，常障西风尘。
耳顺早引年，挂冠逾八春。
甘与田畯游，遂予胸次真。
经华阴时当腊月十八日忽忆唐人腊尽促归心行人及华阴之句字字凑合遂逐字成十绝 其三
邓云霄（明代）

残历馀几日，坐叹年光促。不须悲旧年，洗眼看新绿。
寿谢山持礼垣封翁仲秦五十五
董其昌（明代）

闽山何处是方壶，古木云林著谢敷。芝简并疏偕隐贵，艾年犹及服官呼。

龙门创草千秋史，绛阙真形五岳图。綵服趋庭何以寿，谏垣一卷照青蒲。
古井
陆游（宋代）

道傍有古井，久废无与汲。
邻里共浚之，寒泉稍来集。
驾言欲漱濯，冀远尘土袭。
踌躇复弃去，绠短安能及？
邹志新致书酒荔枝山栗海错之馈四绝 其三
孙觌（宋代）

白鸦谷口叶盘秋，荔子今无驿使求。零落共谁一笑粲，殷勤为报赤心投。
句
夏竦（宋代）

雪度维杨腊，花逢北国春。
古离别
贯休（唐代）

离恨如旨酒，古今饮皆醉。
只恐长江水，尽是儿女泪。
伊余非此辈，送人空把臂。
他日再相逢，清风动天地。
绮罗香 和蘅圃芸筑题壁
李符（清代）

截竹编扉，插篱分径，新拓轩窗都了。隔绝红埃，但有香绵飞到。

都墙外、乳管阴浓，护栏曲、米囊花小。乍移栽、短短山梅，并栖便见翠衿鸟。

昼帘长是半捲，放得沉馢一缕，茶烟同袅。检点藏书，次第签牙衣缥。

送春时、无著閒情，销夏地、待添吟草。更商量、结个松棚，纳凉看月好。
君举再饭五峰阁四望
曾丰（宋代）

城中无隙地，阁上有余天。
白雪重湖浪，黄茅五岭烟。
高楼南蜃涌，大字北鸿连。
总是诗之具，收归作画传。
寄赠伊先生
沈辽（宋代）

在昔齐光禄，招余访仙宫。崇岩九叠峻，行望庵前松。

下马过星坛，超然挹孤风。华冠映绀发，谈笑想鸿濛。

饮之青菁饭，喻以朝元功。顾余方羁束，焉能谢人中。

闇黮七八岁，日月何匆匆。吾非久寐客，不烦一言攻。

己知弃宠辱，安能为世庸。还丹何时就，白云弄秋空。

相望江湖上，杳杳复蒙蒙。
以拄杖供仁山主二首 其一
陈师道（宋代）

错节孤根劲有馀，坐床须按起须扶。一生用底今相赠，更问林间有此无。
春日杂兴十首
秦观（宋代）

吴会虽褊小，海滨富奇峰。
天鸡一号叫，剑戟明遥空。
溪谷相径复，深林杳攒丛。
猿吟虎豹啼，云气迷西东。
中有遯世士，超然閟孤踪。
被兰服明月，起坐松声中。
夜锻吸沆瀣，朝琴庇青葱。
骑星友元气，巢许安可同。
俛眄区中人，飞埃集毛锋。
问津或不缪，从子游鸿蒙。
闻蝶
文天祥（宋代）

北来追骑满江滨，那更元戎按剑嗔。
不是神明扶正直，淮头何处可安身。
香囊
吾丘衍（元代）

蝉翼轻绡玉缕稀，碧花瑶草斗芳菲。一方彩雾笼清气，半剪春风恋薄衣。

楚水佩闲江草怨，东山棋罢野蜂飞。金猊灰冷休重炷，凤带流苏舞翠帏。
寄刘蕡问疾
王建（唐代）

年少病多应为酒，谁家将息过今春。

赊来半夏重熏尽，投著山中旧主人。
听角
张博（明代）

十万旌旗出海方，戈船夜度水云长。数声画角楼头起，吹落遥天万壑霜。
同朱舜咨王伯循登金山妙高台
萨都剌（元代）

几年无此客，同上妙高台。落日地中去，长江天际来。

英雄成往事，岁月付衔杯。无限登临意，舟人莫重催。
上高疏寮处州守
吴惟信（宋代）

神仙来守神仙地，铭石庭空画戟森。道接圣贤韩愈学，诗关风教杜陵心。

二年鼓角传清调，万古溪山得赏音。即有诏书催入觐，金莲夜草玉堂深。
自哂
陈藻（宋代）

且安愚分住天涯，休问明朝买马回。
濠上有人留此老，去年不到异乡来。
再用陀字韵
洪咨夔（宋代）

烟霏深处万山罗，闲裹工夫岁月磨。
上采纬书乾凿度，下搜杂志薛延陀。
手披不厌薰沉水，心悟何妨涉贝多。
若问尊经阁中事，南丰作记也须呵。
题姚雪蓬骑牛像
赵时习（宋代）

骑牛无笠又无蓑，断陇横冈到处过。暖日暄风不常有，前村雨暗却如何。
赠李翱
舒元舆（唐代）

湘江舞罢忽成悲，便脱蛮靴出绛帷。

谁是蔡邕琴酒客，魏公怀旧嫁文姬。
鹊桥仙 大雨 以上二首见静齐至正直记卷三，
佚名（宋代）

城中黑潦，村中黄嘹，人都道天瓢翻了。出门溅我一身泥，这污秽、如何可扫。东家壁倒，西家壁倒，窥见室家之好。问天工还有几时晴，天虽近俚俗，然非深於今乐府者不能作也。咏其词旨，盖亦有深意焉，岂非三百篇之后，其讽刺之遗风耶。此闻诸亡友杨大同云。
句
刘能（宋代）

窗外秋声湘瑟怨，槛前竹色楚帆飞。
河西太守杜公挽歌四首
岑参（唐代）

蒙叟悲藏壑，殷宗惜济川。长安非旧日，京兆是新阡。

黄霸官犹屈，苍生望已愆。唯馀卿月在，留向杜陵悬。

鼓角城中出，坟茔郭外新。雨随思太守，云从送夫人。

蒿里埋双剑，松门闭万春。回瞻北堂上，金印已生尘。

忆昨明光殿，新承天子恩。剖符移北地，授钺领西门。

塞草迎军幕，边云拂使轩。至今闻陇外，戎虏尚亡魂。

漫漫澄波阔，沉沉大厦深。秉心常匪席，行义每挥金。

汲引窥兰室，招携入翰林。多君有令子，犹注世人心。
谒金门·罗衾薄
元好问（金朝）

罗衾薄。帘外五更风恶。醉后题诗浑忘却。乌啼残月落。憔悴何郎东阁。病酒不禁重酌。袖里梅花春一握。幽怀无处托。
偈五首
释善清（宋代）

不出三门九十日，大都只要此心休。
此心休了全无事，天下名山任意游。
滦京杂咏一百首 其三十六
杨允孚（元代）

大安阁下晚风收，海月团团照上头。谁道人间三伏节，水晶宫里十分秋。
寄宝臣寺丞
陈洎（宋代）

万里扶灵宅寿阡，谢公纯孝是家传。
庐开四尺成寒士，榱列三围陋昔贤。
先域定生连理树，门人多废蓼莪篇。
我心罔极君应念，露白霜清泣昊天。
宿真庆庵（得心字）
唐肃（宋代）

落日古城阴，萧萧竹树深。
雨花知佛境，流水识禅心。
月到翻经榻，苔缘挂壁琴。
不因支许旧，那得遂幽寻。
橘枝词三首记永嘉风土 其三
叶适（宋代）

鹤袖貂鞋巾闪鸦，吹箫打鼓趁年华。行春以东峥水北，不妨欢乐早还家。
再和虚谷韵
牟巘（宋代）

肯随世事事夸毗，得得来寻霜雪枝。苕曲新添渔隐话，陵阳别论派家诗。

卜邻已喜同王翰，到处犹能说项斯。不是晚来投社去，杖藜兀兀欲何之。
南原观田
张方平（宋代）

日长春事动，田野膏脉轻。草青布谷过，桑绿新蚕生。

雨足有酒色，社近闻鼓声。牛羊暮归饱，舍中灯火明。
偶成二首
张耒（宋代）

乍晴幽步踏斜阳，残潦青苔曲径荒。
风掷落花填小堑，雨催芳草上空墙。
送超海翁游金陵
李龏（金朝）

渺渺金陵道，江天正寂寥。孤鸿随去影，一锡破寒飙。

官渡潮多涸，台城寺半凋。离宫见杨柳，莫折弄春条。
鹿鸣宴致语口号
洪适（宋代）

采芹东鲁浪歌僖，领海儒风异昔时。学有渊源能贯道，文如藻绣总紬奇。

轩然西笑腾三级，对此南烹举一卮。勋业权舆自今日，广寒折取最高枝。
郡集虎渡亭宾主十人 其三
孔平仲（宋代）

璜台成百日，斗酒宴兹旬。文雅升平客，风流结绮宾。

桡椎皆敏手，谏俎必名臣。御史归清望，黄门扫俗尘。

专门知业广，就傅亦年均。忠信推吾邑，畴非善行人。
前行路难冯公岭作
李洪（宋代）

君不见冯公之岭摩苍天，危梁峻坂相属联。
樵夫跬步不得上，仰视悬石势欲颠。
下有飞泉泻鸣瀑，舂撞嵓窦汇山麓。
飞流溅沫冰雪寒，萝茑荒林猿狖伏。
傍穿鸟道人踪绝，怪石虎踞苍崖裂。
扪参历井路屈盘，九折羊肠车轴折。
如何年少远游子，担簦蹑屩来过此。
或欲挟策干君王，亦有辞家远从仕。
马痡仆倦栖茅屋，夜汲岩泉燃楚竹。
赐璧封侯事渺茫，涂穷未免阮生哭。
遐想太古开辟初，地隔东瓯擅一隅。
山腰凿石自何代，要令海宇同车书。
不知冯公亦何者，姓名宛与兹山俱。
我行适当三伏间，霪霖积潦行路难。
家住太湖三万顷，烟波回想洞庭山。
高南仲自云间归退轩盖明府以四诗送之末章专
孙应时（宋代）

清镜朝容减，寒灯夜影孤。
身曾谙作客，情亦念携孥。
宝剑千金重，晴虹万丈舒。
功名生感慨，有路莫辞迂。
柳梢青（和张元晖清明）
王庭（宋代）

兰亭丝竹。高会群贤，其人如玉。曲水流觞，灯前细雨，檐花蔌蔌。

舞雩初试春衣，听咏歌、童子五六。泽畔行吟，沙汀拾翠，满江新绿。
首座昇大师赴西京知教门事
杨亿（宋代）

高论弥天四海闻，久为龙象主空门。
雪峰传法称开士，麟殿谈空奉至尊。
香满赐衣归洛社，苔封丈室寄梁园。
梵书贝叶应携去，斋罢与谁相对翻。
二十七日宿护城驲饮主家吴名扬
黄公辅（明代）

旅邸相逢伯玉高，雅谈清夜醉醇醪。题门自是无凡鸟，池上快觇起凤毛。
千尺雪四首 其三
弘历（清代）

适看阴岭还馀雪，复有消成水几湾。绿柳红桃春物鬯，无穷景荅片时閒。
再寄用前韵
陈傅良（宋代）

幸无骨相可封侯，归理先人旧钓游。
山下剩栽诸本竹，水边须着数间楼。
群书可读自随喜，一客不来谁与愁。
时把钓丝销永日，鱼儿亦得两三头。
贺新郎（送郑宗承）
王之道（宋代）

又是春残去。倚东风、寒云淡日，堕红飘絮。燕社鸿秋人不问，尽管吴笙越鼓。但短发、星星无数。万事惟消彭泽醉，也何妨、袖卷长沙舞。身与世，只如许。

阑干拍手闲情绪。便明朝、苍烟白鹭，北山南浦。笑指午桥桥畔路，帘幕深深院宇。尚趁得、柳烟花雾。我亦故山猿鹤怨，问何时、归棹双溪渚。歌一曲，恨千缕。
秋怀二首
王炎（宋代）

朅来云梦泽南州，风物萧萧两见秋。
三径草荒真左计，一官冰冷更何求。
莫招毛颍论时事，且唤曲生浇客愁。
短艇轻蓑良不恶，此心何敢负江鸥。
睢阳五老会诗
冯平（宋代）

诏恩分务许优闲，肯借留都狰豸冠。
名宦傥来空扰攘，丘园归豸好盘桓。
醉游春圃烟霞暖，吟听秋潭水石寒。
退傅况兼为隐伴，红尘那复举头看。
句
释辉（宋代）

丁宁童子休教扫，留取窗前当雪看。
独行有感
胡友兰（清代）

萧条古道少人过，一径凉风动薜萝。黄叶下时秋色老，乱山高处夕阳多。

半生寥落英雄泪，万里飘零游子歌。渐觉年来霜满鬓，客中岁月又蹉跎。
江南春·波渺渺
寇准（宋代）

波渺渺，柳依依。孤村芳草远，斜日杏花飞。江南春尽离肠断，蘋满汀洲人未归。
泰伯庙
宋无（元代）

古者吾夫子，曾称三镶名。
后来秦失鹿，刘项死相争。
即事十绝
刘克庄（宋代）

穹庐迫淝水，黄屋幸澶州。
谢傅方争弈，叶公亦掷骰。
菩萨蛮（别恨）
姚宽（宋代）

梦中不记江南路。玉钗翠鬓惊春去。午醉晚来醒。暝烟花上轻。

红绡空浥泪。锦字凭谁寄。衫薄暖香销。相思云水遥。
送李使君贬郴州
张南史（唐代）

竹符辞汉守，桂酒奠湘君。
得禁中花喜而有作
许及之（宋代）

阶前红少绿多时，尚有名花巨压枝。珠璧直疑天上得，琼瑶难压世间奇。

悬知丹禁莺花绕，始觉仙家日月迟。珍重十洲蓬岛客，津津喜色见双眉。
次韵重九之什 其二
商倚（宋代）

昔年此日故园东，烂醉牛山到暮钟。已往光阴那再得，如今羁旅又重逢。

渊明把菊情虽厚，子美登台愿莫从。且看群书攲枕卧，病多仍负酒杯浓。
厉杭云袖诗见访
顾逢（宋代）

此心无所著，閒散似神仙。
每日三餐饭，谁家一熟田。
健吟输少后，起思忆衰年。
安得同携手，徜徉泉石边。
南溪
韩维（宋代）

长林拂云根，一径绝城腹。
荆扉带翠樾，斗下地愈束。
清溪自南来，势抵北崖曲。
清平水流漫，东去入脩竹。
境幽百物遂，鱼鸟得所欲。
况依仁者居，不与钩弹触。
有如嘉宾至，相与娱听嘱。
鸟飞鸣我傍，鱼泳出深渌。
薄暮登前冈，四顾山在目。
雨滋春稼繁，风动野花馥。
达人乐天性，不待外物足。
遂令兹地胜，久不事营筑。
顾我指崖下，秋当结茅屋。
渠波环古台，辇石坐幽澳。
霜前复来观，兔肥山酒熟。
初日
许继（明代）

扬辉启群阴，升耀昭万象。
迢遥羲和驭，驾龙复东上。
海波方照灼，岩霏尽开朗。
遂令一羽微，飞飞亦求养。
冥行固云众，谁此悟昏妄。
后园小池 其一
李复（宋代）

凿地开方断石根，润通草树亦欣欣。筑基偏傍孤亭阔，引水初欣曲径分。

风约落花回近岸，露垂攲竹滴圆纹。春晴山鸟常来浴，浅处喧喧故作群。
探梅
顾逢（宋代）

探梅自策短筇来，是处溪山到一回。
岁岁见花人已老，几番花落又花开。
和刘叔怀见寄三绝句 其二
华镇（宋代）

冥冥心地外参寥，淅淅松梢挂饮瓢。挥麈纵衡忘孔墨，寄声邂逅得刘萧。
览古二首 其一
刘敞（宋代）

固国不须险，用兵不须强。域民在所守，威敌在所良。

由余仕诸在，秦穆警封疆。晏子犹在齐，范昭识难亡。

小国有其人，大国岂易当。奈何亿万师，牧野遂煌煌。
西江月（七）
张伯端（宋代）

人我众生寿者，宁分彼此高低。法身通照没吾伊。念念体分同异。

见是何曾是是，闻非未必非非。往来诸用不相知。生死谁能碍你。
东庵夜归作霜月寒林
程嘉燧（明代）

烟萝一径入僧寮，谁冒寒风共寂寥。
柏子满庭铺柳叶，月明人影在空条。
江上阻风
郑谷（唐代）

水天春暗暮寒浓，船闭篷窗细雨中。

闻道渔家酒初熟，晚来翻喜打头风。
鹧鸪天·题得相思字数行
佚名（宋代）

题得相思字数行。起来桐叶满纱窗。秋光欲雨棋声泻，粉帐不容花露香。新寂寞，旧疏狂。玉炉消息记钱塘。小阑立遍红蕉树，一带残云趁月黄。
久雨二首
李弥逊（宋代）

诗肩不柰晓风酸，后土何时得暂乾。
石鼎饭馀茶乳细，竹炉经暂柏烟残。
龙游未歇千山暗，豹隐方深一坞寒。
白发飘零江海上，朔云收根赴长安。
九月二十八日湖上检校篱落
范成大（宋代）

村北村南打稻声，荒园屐齿亦嬉晴。
菊边更觉朝阳好，松下偏闻晚吹清。
一岁无非吾乐事，千金不博此间行。
周遭踏遍芙蓉岸，足庳腰颉栩栩轻。
幽居初夏四首 其三
陆游（宋代）

长歌袅袅插秧天，小伞翻翻入市船。高栋巢乾初乳燕，绿槐阴密已鸣蝉。

只言末俗人情恶，未废先生日晏眠。推枕起来闲弄笔，铜蟾手自挹寒泉。
中界山
张又新（唐代）

瑟瑟峰头玉水流，晋时遗迹更堪愁。

愁人到此劳长望，何处烟波是祖州。
西陵峡
俞汝本（清代）

峡势如拥出，上与青天齐。其下有重渊，一纸铺琉璃。

所喜无巉有，放棹免留稽。峨峨荆门山，曲折萦丹梯。

千有与万壑，秀绝巴江西。及兹得饱看，何事劳扶藜。

黄牛既以静，白马声亦低。我今喜无事，但听春鸠啼。
灵隐宫
李纲（宋代）

我昔曾游飞来峰，白猿昼挂峰上松。晔然灵光如彩虹，钟磬自响金仙宫。

宦游漂泊西复东，虽欲再到无由从。帝居钧天陋瀛蓬，螭坳载笔侍重瞳。

逆鳞聊试摩神龙，谪堕剑浦山重重。征鞍来此寻旧踪，恍如梦落烟霞中。

朱楼宝殿飞玲珑，寒泉幽石欣相逢。门前池馆虚含风，一洗尘虑清心胸。

明朝南去随征鸿，惆怅胜游回首空。
城东避暑次廉伯陆先生元韵二首 其一
吕卣（明代）

避暑城东十里行，旁人休诧是逃名。丹崖碧水开仙府，风格龙楼仰帝京。

冠盖登临增地胜，笙歌清绝带泉声。惭予归自西台晚，未得相逢共咀英。
句 其二
朱斗文（宋代）

丹楼碧阁南徐馆，叠嶂排峰北固山。
徐州雪后题画赠李生长题
李流芳（明代）

黄河曲里又新年，指点京华欲到天。喜君眉目如春雪，忘却彭城是客边。
和张安国舍人
王之道（宋代）

判花西掖妙当年，曾见声华振日边。
文翰共推唐李峤，功名将踵汉韦贤。
江山到处供诗笥，风月多情付酒船。
琳馆正应聊尔耳，会看鹏击水三千。
朔会堂
司马光（宋代）

朔旦集俺吏，兹堂簪组繁。舞空孤鹤下，映日两凫翻。

花散东方骑，萍浮北海樽。须知太守贵，铙吹引朱轮。
韩平原
罗大经（宋代）

斋坛一钺底须悭，坐见诸贤散似烟。
不使庆元为庆历，也由人事也由天。
次韵袁升之游云寺鸿庆院山茶之什
蒲瀛（宋代）

花开似火半烧空，荧惑飞来失故宫。
但见洛人夸魏紫，谁知蜀国产真红。
肯隋月季无时节，应怪梅花有异同。
远挈一樽谁伴我，还从山裹望城中。
感情效渊明体
姜特立（宋代）

人生百年中，长为子孙忧。
人生百年后，死生两悠悠。
流传至曾玄，恩家竟何许。
孤坟千万禩，莫适谁为主。
嗟哉世间人，小黠而大痴。
惜衣仍忍寒，省口仍忍饥。
一朝大化尽，未免世俗嗤。
存者且偷生，逝者归无期。
眼前一樽酒，劝君且重持。
鹧鸪天 村里黄幡绰，家中白侍郎，石曼卿诗
元好问（金朝）

总道狙公不易量。朝三暮四尽无妨。旧时邺下刘公干，今日家中白侍郎。歌浩荡，酒淋浪。浮云身世两相忘。孤峰顶上青天阔，独对春风舞一
呈蔡元德二首 其二
王之道（宋代）

一叶黄梅雨，潺潺过麦秋。昏沉浑似醉，憔悴不禁愁。

渠溢门庭淖，园荒草树稠。乍晴酬绝唱，何幸对风猷。
冬月词
郑奎妻（元代）

山茶未开梅先吐，风动帘旌雪花舞。金盘冒冷塑狻猊，绣幕围春护鹦鹉。

倩人呵笔画双眉，脂水凝寒上脸迟。妆罢扶头重照镜，凤钗斜压瑞香枝。
从军行
张印（清代）

昔闻从军苦，今见从军乐。从军岂真乐，毋乃为残虐。

我有灶下媪，全家住近洛。饭罢袖手閒，为我谈厓略。

昨有潼关兵，新调来襄鄂。入市逢酒肆，牛羊恣大嚼。

撒手出门去，佣保还诺诺。乘醉过青楼，应声奏箫籥。

幸蒙垂爱怜，临行簪珥攫。一夕报贼来，远近惊风鹤。

彼闻翻大喜，距踊如雀跃。沿途有村店，藉口制草屩。

毫无造物仁，俨同敝赋索。一人不如意，千百横刀槊。

民也告之官，县官惊以愕。投刺谒主帅，主帅殊落寞。

身家与性命，畴不儿郎托。似此区区者，九牛一毛灼。

掉头更不言，反是县官错。翌日拔队行，所在苦摽掠。

有马不刍秣，十匹百匹捉。有兵不肩荷，前车后车缚。

时或值商贾，搜求罄其橐。鞭夫如鞭狗，弹人如弹鹊。

一事稍阻挠，首级立时落。一级银二钱，请赏向戎幕。

娇姹谁家女，亦既成婚约。宁馨谁家儿，绕项金锁钥。

女驮马上去，男系民前铎。夫婿蹑迹追，爷娘望尘扑。

看看十里外，日已西山薄。明早见积骸，狼藉填沟壑。

家人哭之恸，捶胸更拊膊。保正为报营，营中方饮酌。

粉黛排屏风，珠宝堆山岳。开口未及说，身已贯木索。

裍置大旗边，自分死锋锷。倏见缚鸡来，认得羽毛驳。

今供役盘飧，昨食我稻穛。须臾兵尽醉，相邀纵六博。

卢雉信口呼，金钱信手摸。想见傥来物，源源不一涸。

乘间逃生归，思欲主帅吁。相距三百里，程途数日隔。

男儿生胡为，恨不兵籍著。呜呼彼军人，此孽何可作。

亦既客欺主，又复强凌弱。我闻湘泽间，近亦风声恶。

岂无儿在家，岂无女出阁。一旦有兵役，宁能免鼎镬。

天道信难知，作诗叩冥漠。
却卧
郭祥正（宋代）

晓起梳头毕，开窗却卧时。素烟收枕席，红日上藩篱。

仰面看书卷，移床近酒池。纷纷万方事，安用老夫知。
贺南塘得孙诗
卫宗武（宋代）

咎消无妄福来宜，喜气津津溢秀眉。桂子昨方移别种，桐孙今见长新枝。

金章鱼佩须传祖，玉果犀钱梦得儿。我欲去为汤饼客，却惭未赋老坡诗。
念昔游四首
胡仲弓（宋代）

昔游虎邱山，满天饱风雪。
毡帽骑款段，瘦岭衰草歇。
下马独支筇，十步八九蹶。
石呼古木僵，铁花露土骨。
生公何在许，空堂挂明月。
衲僧九十余，持戒常精洁。
讲经石点头，奇哉广长舌。
我来欲参请，云无法可说。
有井无辘轳，归去心如渴。
绿珠
连文凤（宋代）

忍将死别季伦家，百丈楼前日色斜。
一片香魂随笛散，却疑吹落玉梅花。
赠史坑冶二首
袁燮（宋代）

吾儒根本在修身，恬淡无为乐性真。
此性本无尘可去，去尘犹是未离尘。
水龙吟（别故人）
曾协（宋代）

楚乡菰黍初尝，马蹄偶踏扬州路。莼丝向老，江鲈堪脍，催人归去。秋气萧骚，月华如洗，一天风露。望重重烟水，吴淞万顷，曾约旧时鸥鹭。

惆怅别离无奈，整孤帆、依然回顾。玉龙节底，故人情重，欲行犹驻。敛散功多，澄清志遂，好回高步。看归鞍稳上，文鸳班里，五云深处。
南歌子·云鬓裁新绿
苏轼（宋代）

云鬓裁新绿，霞衣曳晓红。待歌凝立翠筵中，一朵彩云何事下巫峰。
趁拍鸾飞镜，回身燕飏空。莫翻红袖过帘栊，怕被杨花勾引嫁东风。
自诸暨抵剡 其二
潘阆（宋代）

夷犹双桨去，暮不辨东西。夕照偏依树，秋光半落溪。

风高一雁小，云薄四天低。莽荡孤帆卸，水村杨柳堤。
送僧归天台
左纬（宋代）

还寻流水去，水极到天台。时把碧云句，寄将黄叶来。

石门高赚雪，溪坞曲藏梅。贪看故山色，不知春已回。
金人捧露盘 丰台看花
曹溶（明代）

跨雕鞍，携红袖，出城中。望古台、烟霭濛濛。漫云步幛，弄春倾国带深宫。

春如留恋，歇马处蓦地相逢。

罢金樽，停檀板，痴客泪，点青铜。旧题词、柳絮轻笼。

游丝不断，香车馀地长新丛。落花难唤，鸟衔起、费尽东风。
照胆台
叶味道（宋代）

一水磨铜镜面寒，人心蔽锢可谁观。诸君顾影清潭里，私曲分明见肺肝。
招友人游春（一作郑遨诗）
杜光庭（唐代）

难把长绳系日乌，芳时偷取醉功夫。

任堆金璧磨星斗，买得花枝不老无。
小重山（四之三）
贺铸（宋代）

枕上阊门五报更。蜡灯香灺冷，恨天明。青苹风转彩帆轻。樯头燕，多谢伴人行。

临镜想倾城。两尖愁黛浅，泪波横。艳歌重记遣离情。缠绵处，翻是断肠声。
满江红 题施庭午茂才杞忧草
黄燮清（清代）

半壁江山，问谁救、生灵焚溺。叹当局，议防议战，总无全策。

徵调可怜财赋尽，流离但觉乾坤仄。十馀年、格斗未曾休，翻多贼。

军糈匮，还侵蚀。兵士悍，争剽劫。任东南千里，纵横狼猰。

杜牧罪言何处上，贾生热泪从旁滴。借书生，歌哭叩苍生，天应恻。
访皇甫七
白居易（唐代）

上马行数里，逢花倾一杯。更无停泊处，还是觅君来。
湖荡
朱继芳（宋代）

双桡入天影，野葑绿全交。
鱼唼垂丝柳，鸥眠折叶茭。
行人沿岸曲，落日挂林梢。
归去严城隔，僧门尚可敲。
赠治易僧智周
苏轼（宋代）

寒窗孤坐冻生瓶，尚把遗编照露萤。
阁束九师新得妙，梦吞三画旧通灵。
断弦挂壁知音丧，（师与契嵩深相知，时已逝矣。
）挥尘空山乱石听。
斋罢何须更临水，胸中自有洗心经。
成名年献座主仆射兼呈同年
赵嘏（唐代）

拂烟披月羽毛新，千里初辞九陌尘。曾失玄珠求象罔，

不将双耳负伶伦。贾嵩词赋相如手，杨乘歌篇李白身。

除却今年仙侣外，堂堂又见两三春。
燕子楼三首 其三
关盼盼（唐代）

适看鸿雁岳阳回，又睹玄禽逼社来。瑶瑟玉箫无意绪，任从蛛网任从灰。
泗上赠杨吉老二首 其二
吕本中（宋代）

置王坦之膝上，着陈长文车中。何似维摩丈室，萧然一榻清风。
上元前一日，游东国看红梅右题停罢坊场图三
杨万里（宋代）

儿牵黄犊父担犁，社鼓迎神簇纸旗。
不是丰年那得此，今春大胜去春时。
省试临渊羡鱼
徐牧（唐代）

清泚濯缨处，今来喜一临。惭无下钓处，空有羡鱼心。

退省时频改，谋身岁屡沉。鬣成川上媚，网就水宁深。

赪尾临波里，朱须破浪浔。此时倘不漏，江上免行吟。
赋石廪峰
张栻（宋代）

岿然高廪倚晴天，独得佳叶自古传。
多谢山中出云气，人间长与作丰年。
再宿禅房院五首 其五
程祁（宋代）

献计忧不售，逃形惟愿深。老来销外念，闲处惬幽寻。

晚草媚迟景，残蝉噪暝林。欲将诗遣兴，谁解此时心。
敬题范文正公所书伯夷颂卷尾
干文传（元代）

孤竹身为百世师，范公手染退之辞。不知青社挥毫日，得似天章论道时。
怀寄寇元弼王文举十首之三出小市门
贺铸（宋代）

小市门南路，旧游联马行。
只从前日别，秋草一番生。
鼠渡江
汪洪度（清代）

江北鼠，口衔尾，结伴成群满沙觜。飞尘满野，烈日在天。

江北农人，忧心如煎。江南稻秧齐，沃土不须雨。同类渡江，适此乐土。

楚豫稻粱，堪足天下。今年不雨春复夏，估不开仓谷添价。

鼠乎鼠乎，勿食禾黍。禾黍食尽，及尔同死。
云锦堂
徐元杰（宋代）

太湖之阳景绝奇，乾坤轩豁呈端倪。
分将一派清涟漪，南宫幻出红琉璃。
朝暾未吐烟露垂，碧纱裯里眠江妃。
六月火繖张赫曦，姑射山寒冰雪肌。
妖嫺万态不敢窥，净洗却面凝西施。
欲雨未雨多峰奇，霞生岛上乘冯夷。
来从西蜀江水肥，似绚吴江枫落时。
水乡月午舟叶携，何处更觅昆明池。
问渠为此堂者谁，人与鸥鹭相忘机。
丹心缅慕周濂溪，爱其莹质生淤泥。
推门清风故人来，一一君子遍追随。
六郎姿貌当年非，肝肠染透铅与脂。
拈花摘叶儿女痴，弛却蚕丝牵藕丝。
纷华一扫金飚吹，皮肤剥尽实不亏。
昼清人静茶烟飞，观云叶叶无停披。
千骑万缬古宝遗，底用漫天锦障帏。
恶其文著尚絅衣，浇灌道义培根基。
氤氲妙毓山泽姿，肤寸弥满天地维。
沁园春·题袁重其负母看花图，和纪伯紫韵
钱肃润（明代）

循彼南陔，厥草油油，北堂在前。睹穿帘舞燕，楼檐宿鸟；

夕来朝去，娱悦高年。陆绩思亲，仲由孝养，橘可怀兮米负肩。

真堪羡，喜慈颜如旧，儿鬓初斑。

婆娑地上金仙，看膝下蹁跹乐事全。正熏风池馆，端阳佳节；

葵榴满放，杨柳三眠。绢拂鹅溪，笔推龙爽，点染韶光景更妍。

留题遍，想莱衣戏彩，旷世同传。
蒙文中县丞以诗送苦笋走笔六首为谢 其三
葛胜仲（宋代）

爨无烟火叹厨贫，嘉蔌蒙颁胜八珍。苦口片时终隽永，端如药石尽规人。
句
曹希蕴（宋代）

记得小轩岑寂夜，月移疏影上东墙。
修仁茶 其一
邹浩（宋代）

味如橄榄久方回，初苦终甘要得知。不但炎荒能已疾，携归北地亦相宜。
次韵王彦声赠梅公择
李弥逊（宋代）

诗梅傲世独深居，气与孤云共捲舒。客辙每逢樽有酒，剑歌休捲食无鱼。

鲸波坐隔三山外，鹏翼终腾万里馀。冠玉围金真戏事，醉髯聊复一轩渠。
神龙中自容山追入上诗
权龙襄（唐代）

无事向容山，今日向东都。陛下敕进来，令作右金吾。
桃源山道者小庵
韩淲（宋代）

天寒山气黄，日暮竹色碧。住庵人勿惊，此景有此客。
海棠
晏殊（宋代）

轻盈千结乱樱丛，占得年芳近碧栊。
逐处间匀高下萼，几番分破浅深红。
烟晴始觉香缨绽，日极犹疑蜡蔕融。
数夕朱栏未飘落，再三珍重石忧风。
挽郑县丞
章懋（明代）

一官未了鬓先改，丞负于今三十载。蓝田不作哦松人，九陇还十遗爱在。

西风莼老乡梦回，桂岩旧业荒苍苔。飘然挂冠赋归去，岩前桂子秋正开。

惆怅人生能几许，藏舟夜半不知处。鸠去梁空芝草萎，乌府归来泪如雨。
望月婆罗门引
段克己（金朝）

癸卯元宵与诸君各赋词以为华所见，以望月婆罗门引歌之。酒酣击节，将有堕开元之泪者。

暮云收尽，柳梢华月转银盘。东风轻扇春寒。玉辇通宵游幸，彩仗驾双鸾。间鸣弦脆管，鼎沸鳌山。
漏声未残。人半醉、尚追欢。是处灯围绣毂，花簇雕鞍。繁华梦断，醉几度、春风双鬓斑。回首处、不见长安。
英宗皇帝挽词二首 其一
陈襄（宋代）

才武真贤主，忧勤出至诚。五年膺大统，一旦享英名。

凤驾乘霞远，龙楼继日明。永言配昭考，陵寝卜周京。
贺内侄钱北江乡试中式六首 其二
瞿士雅（清代）

皋禽争肯恋樊笼，羽翼应抟北海风。今日始知天有意，青云直上路初通。

待看春榜来江外，全胜枯鳞在辙中。

策马前途须努力，汉家麟阁待英雄。
同侪坚挽同游用韵为谢然终不能从也
汪炎昶（宋代）

道人结庐青山巅，如望蓬莱无渡船。
石栈天梯俗千仞，流水桃花知几年。
癖佛诗持退之论，入社岂废渊明贤。
亦闻曾契虎溪界，暂往勿谓吾无缘。
壬辰九月二十三日始寒以诗记之
唐庚（宋代）

朝来怪底冷，前此已重阳。渐逼裤襦节，稍闻炭火香。

烟岚向冬净，橘柚得霜黄。岭表虽多暑，天时亦有常。
清源标公
方干（唐代）

师为众人重，始得众人师。年到白头日，行如新戒时。

瓶添放鱼涧，窗迥袅猿枝。此地堪终老，迷痴自不知。
寒夜吟
陆游（宋代）

仕宦孰不愿美官，无如两膊耸耸寒。
可怜误信纸上语，至死功名心未阑。
肮脏得倚门，矍栎犹据鞍，何如百年中，尽付一渔竿。
布襦可以度雪夕，麦饭可以支朝餐。
但知禅龛著身稳，莫和诗人行路难。
题文徵明松阴高士图
弘历（清代）

松阴趺坐两高人，想见王裴心迹亲。常占青山为宅寄，奚烦绿水涤缨尘。

手披图画聊同赏，身被诗书未是贫。问绢家风重鉴定，缥香墨沈镇如新。
放言 匡床 其二 二冬
谢元汴（明代）

需泥俱赤几，远志合明农。龙战无求我，鸟羞不自冬。

文荒浯水碣，客散酒家佣。八尺匡床上，数篇怪石供。
次韵雷知院观音诗因叙家中铜像之详
楼钥（宋代）

鼻祖家住江东边，推择为吏心静渊。
朝朝趋邑过圮上，时见暗碛光煜然。
平时奉佛心至谨，建立塔庙崇诸天。
试令便介识所在，退公始得来其前。
挥鉏去沙若有物，微见铜像伤其颠。
须臾众覩全体见，端严相好巧且坚。
迎归供养备精洁，我家旧物犹青毡。
铢衣飘摇俱梵相，珠缨垂袅穿淮蠙。
虽非丈六黄金身，他处像设无能先。
不知何人妙陶冶，底用五色增华妍。
自兹累叶永为宝，如以衣钵更相传。
是时承平最盛际，正是景德咸平间。
画工难貌天入妙，劫风不动神光圆。
益知佛教来已远，遍满震旦尊金仙。
慈悲无量应成祷，影响若与人周旋。
耳则闻音目可观，此有妙理谁能诠。
宝光燄燄拥身后，贝花叶叶俱成全。
顶戴天冠工莫及，中有一佛立不偏。
有孙是为乡先生，决科衣冠遂蝉联。
大父持丧久庐墓，曾以此事形碑镌。
起身月卿出为君，殿上寤主以一言。
易守乡邦凡五年，宠光赫奕当政宣。
移至湖心值兵燬，精庐灰灭因亡焉。
初闻诸父话遗迹，兴叹欲见无因缘。
扬州伯父初赋归，慨念孝感如参骞。
零丁以十万钱，里巷响应庆愈绵。
木要先为小台殿，居以古像□□旃。
后人事之加笃敬，日袅香篆长蜿蜒。
衰宗幸有此奇特，信知福利非唐捐。
安得东归奉香火，晏坐终老甘三椽。
玉树后庭花（般涉调）
张先（宋代）

宝床香重春眠觉。魫窗难晓。新声丽色千人，歌后庭清妙。

青骢一骑来飞鸟。靓妆难好。至今落日寒蟾，照台城秋草。
冶城清谈
陈杰（宋代）

西周固羸国，东辙几孱王。
信有亲亲弱，科无善善亡。
精详隋五教，韧略汉三章。
始悟清谈相，嘉言味最长。
乙未夏五月初三日夜梦侍朝因追想平日所见成绝句三十八首 其七
黄淮（明代）

钟阜龙蟠第一山，孝陵遥在五云间。四时有典严朝谒，簪绂常陪侍从班。
鹧鸪天
吕胜己（宋代）

纸帐虚明好醉眠。博山轻袅水沈烟。了知世上都如梦，须信壶沈别有天。

知我者，为君言。道人有个好因缘。丹成有日归云路，且醉梅花作地仙。
送卢郎中赴金州
李洞（唐代）

云明天岭高，刺郡辍仙曹。危栈窥猿顶，公庭扫鹤毛。

出军青壁罅，话道白眉毫。远集歌谣客，州前泊几艘。
会稽览古诗 其四 城山
华镇（宋代）

兵家制胜旧多门，赠答雍容亦解纷。缓报一双文锦鲤，坐归十万水犀军。
六世祖师画像赞 三祖
释德洪（宋代）

六道暗昏，不碍明洁。毫釐弗差，證甘露灭。但赤头颅，特讳名氏。

离见超情，欲尽世累。潜溪海山，麻衣风帽。翩然往来，被褐怀宝。

精一其诚，声名俱舍。后世丘坟，犹无知者。
雨怀盛二时在清听斋中
皇甫汸（明代）

支斋营八关，陶情缅三径。嗟我求羊徒，怅此琴尊兴。

室迩心独遐，城严迹难并。卮言谁与谈，籥理自相證。

细雨忽戒寒，轻霏坐生暝。天风回海潮，秋声送清听。
和黄循斋送景正辅户曹之夔三首 其二
阳枋（宋代）

自脱樊笼役，潜心克己私。是求从此日，非莫问前时。

郡改山元在，江流石不移。人心日澜倒，先觉仰扶持。
和刘公仪郎中对雪
韦骧（宋代）

九陌尘埃变玉沙，云中双阙陋仙家。丰年欲启三登兆，大巧先裁六出花。

高卧洛阳逢汲引，雄文梁苑动吁嗟。郎闱自愧徒温饱，坐拥炎炉叹岁华。
问宿
赵蕃（宋代）

川原泥滑汰，山岭石粗疎。
经历虽云恶，驰驱不暇徐。
逢人询野寺，对宿只村墟。
薄莫须安止，平明议所如。
富春赠孙璐
李频（唐代）

天柱与天目，曾栖绝顶房。青云求禄晚，白日坐家长。

井气通潮信，窗风引海凉。平生诗称在，老达亦何妨。
绿净轩
郑刚中（宋代）

我创新轩不费钱，小将屋壁敞东偏。
谁留止水涵千丈，今为陈人洗万缘。
树近直疑蓝作幕，月明方见玉为天。
个中岂敢容凡客，独与清风泛酒船。
送李焕云赴恭城主簿
乐雷发（宋代）

恭城山水接三湘，应觉他乡是故乡。
官况不妨栖枳棘，客程还见食槟榔。
寒暄未定宜加爱，事业无穷要自强。
千古忠魂如相问，试吟雏井漱吟肠。
金陵别邵大仲游
黄景仁（清代）

三千馀里五年遥，两地同为断梗漂。纵有逢迎皆气尽，不当离别亦魂销。

经过燕市成吴市，相送皋桥又板桥。愁绝驮铃催去急，白门烟柳晚萧萧。
读辽海集寄苏中丞
林大春（明代）

黄河碧海词源远，中夏诸夷半识名。礼乐重开箕子国，车徒新筑仲山城。

玉鱼卜地悲群姓，金鸟传方泣五兵。作诵谁如周吉甫，勒名已有汉公卿。
客夜
龙瑄（明代）

寂寥孤馆掩黄昏，满抱羁愁谁与论。
时候早寒淮北地，田庐多润海边村。
天凝蜃气朝犹暗，风杂潮声夜复喧。
几夜强眠眠不得，拥炉枯坐欲销魂。
山行见孤桐诗
鲍照（南北朝）

桐生丛石里，根孤地寒阴。
上倚崩岸势，下带洞阿深。
奔泉冬激射，雾雨夏霖浮。
未霜叶已肃，不风条自吟。
昏明积苦思，昼夜叫哀禽。
弃妾望掩泪，逐臣对抚心。
虽以慰单危，悲凉不可任。
幸愿见雕斫，为君堂上琴。
题汪季路家藏吴彩鸾唐韵后
楼钥（宋代）

旧说仙人吴彩鸾，日书切韵归毫端。
不应神速有如此，令人至今疑稗官。
相传此事三百载，谁知真迹俨然在。
笔精墨妙信入神，间以朱丹倍晶彩。
法言初为此韵时，賸裒文字觉后知。
宁知遂经谪仙手，讳字曾阙民与基。
经生矻矻尽精力，摩以岁月或可得。
动翰如飞犹恐迟，一日一挥出心画。
神仙之说云渺茫，仙凡配耦尤荒唐。
萧史弄玉乘凤去，蓝田空说容裴航。
文箫之遇真是否，岂此虚名传不朽。
五篇历历为全书，始信传闻是真有。
当时所直才五缗，于今千金价未均。
十年盖有数百本，未知几本传今人。
惜哉字画太纤细，后日传之知几岁。
只今已有字不全，欲镌翠珉固非易。
我踰七十方见之，暂借一观聊自怡。
平生愿见心便足，何必更谋身后为。
宿曹溪方丈
岑用宾（明代）

兰若隐珠林，窗虚月半阴。僧开莲阁晓，客恋草堂深。

塔影连云影，钟音和梵音。溪流留演偈，一切本无心。